31993D0509
L 238/44
JURNALUL OFÍCIAL AL UNIUNII EUROPENE
DECIZIA COMISIEI
din 21 septembrie 1993
de modificare a Deciziei 93/195/CEE în ceea ce privește readmiterea cailor înregistrați provenind de la anumite hipodromuri din Statele Unite ale Americii
(93/509/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee din țări terțe (1), astfel cum a fost modificată ultima dată prin Directiva 92/36/CEE (2), în special articolul 19 punctul (ii),
întrucât, prin Decizia 93/195/CEE (3), Comisia a stabilit condițiile de sănătate animală și de certificare veterinară pentru readmiterea cailor înregistrați pentru curse, competiții și manifestări culturale după exportul temporar;
întrucât, la Arlington International Racetrack (Illinois), Churchill Downs (Kentucky), Ak-sar-ben (Nebraska) și Prairie Meadows (Iowa) din Statele Unite ale Americii s-a semnalat prezența unor focare de arterită virală ecvină;
întrucât apariția arteritei virale ecvine poate constitui un pericol în momentul readmiterii, după exportul temporar, a cailor comunitari înregistrați care au participat la competiții în hipodromurile respective;
întrucât este, prin urmare, necesar să se interzică readmiterea, după exportul temporar în conformitate cu decizia menționată anterior, a cailor înregistrați pentru curse, competiții și manifestări culturale provenind de la hipodromurile în cauză; întrucât este necesar, având în vedere cunoștințele epizootiologice referitoare la această boală, ca această interdicție să fie limitată la o perioadă de șase luni;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Decizia 93/195/CEE se modifică după cum urmează:
1.
La anexa I grupa C, cuvintele „Statele Unite ale Americii” se înlocuiesc cu „Statele Unite ale Americii [cu excepția, până la 28 februarie 1994, a hipodromurilor din Arlington International Racetrack (Illinois), Churchill Downs (Kentucky), Ak-sar-ben (Nebraska) și Prairie Meadows (Iowa)]”.
2.
La anexa II grupa C, cuvintele „Statele Unite ale Americii” se înlocuiesc cu „Statele Unite ale Americii [cu excepția, până la 28 februarie 1994, a hipodromurilor din Arlington International Racetrack (Illinois), Churchill Downs (Kentucky), Ak-sar-ben (Nebraska) și Prairie Meadows (Iowa)]”.
Articolul 2
Prezenta decizie se adresează statelor membre.
Adoptată la Bruxelles, 21 septembrie 1993.